<classify> ZAIDI ya Sh 1,734,844,629.95 zimebainika kupotea kwa iliyokuwa Benki ya MCB Wilaya ya Mbinga mkoani Ruvuma. Mkuu wa Mkoa wa Ruvuma, Christina Mndeme amesema hayo wakati akitoa taarifa ya kamati ya uchunguzi iliyoundwa kutokana na kufilisika kwa benki hiyo.Kutokana na hali hiyo, mkuu wa mkoa ametoa mwezi mmoja kwa wahusika kurudisha fedha hizo kulingana na kila mmoja alivyoshiriki katika upotevu huo, vinginevyo mali za wahusika zitakamatwa ili fedha za wananchi zirejeshwe.Kuundwa kwa tume hiyo ni agizo la Rais John Magufuli, Aprili mwaka huu alipofanya ziara ya kikazi mkoani Ruvuma ambapo akiwa Mbinga, wananchi waliibua suala la Benki ya Wananchi ya Mbinga kufilisika na hivyo kusababisha fedha za wananchi kupotea.Kutokana na hali hiyo, Rais Magufuli aliagiza uongozi wa Mkoa wa Ruvuma kufanya uchunguzi wa kina na sababu zilizosababisha benki kufilisika na hatimaye kufungwa. Mkuu wa mkoa alisema taarifa ya uchunguzi kupitia nyaraka mbalimbali za benki imebaini mambo mbalimbali ikiwemo upotevu wa kiasi hicho cha fedha na matumizi mabaya ya fedha za ruzuku kutoka Ofisi ya Waziri Mkuu kupitia Programu ya MIVARF ambayo jumla ya Sh bilioni moja zimeliwa.Kwa mujibu wa Mndeme, Benki ya Wananchi Mbinga ilikuwa na mkataba wa kupokea jumla ya Sh bilioni 1.5 kutoka MIVARF, lakini kiasi kilichopokelewa na benki hiyo ni Sh bilioni moja na pia matumizi ya fedha hizo hayakufuata taratibu za matumizi ya fedha za umma.Pia alisema tume imebaini kulikuwa na takwimu za kibenki zisizo sahihi zilizofanywa na baadhi ya watunza fedha katika Tawi la Mbambabay na Mbinga ambako jumla ya Sh milioni 62 zimeibiwa kwenye akaunti za wateja.Hali kadhalika Mndeme alisema licha ya benki hiyo kuwa na matatizo mengi ya kiuendeshaji na kusababisha upungufu wa mtaji, bado menejimenti yake ilikuwa na kasumba ya kutoa mikopo kwa watumishi wake kwa ajili ya Sikukuu za Idd El Fitri na Krismasi ambazo hadi sasa fedha hizo hazijarejeshwa.Mbali na fedha hizo, alieleza kuwa katika uchunguzi huo, Sh 407,036,206.95 za mikopo hazijareshwa baada ya kufungwa kwa benki na hiyo imetokana na uendeshaji usioridhisha wa MCB pamoja na uzembe katika ufuatiliaji na ukusanyaji wa madeni mikopo iliyokuwa ikitolewa kwa wateja wake 848 kutorejesha mikopo yao.Aidha, ameiagiza wananchi wote walioshirikiana na wafanyakazi wa benki kufanya udanganyifu kunyofoa nyaraka muhimu zilizotumika kama dhamana benki kwa lengo la kupoteza ushahidi kuchukuliwa hatua.Ameigiza Taasisi ya Kuzuia na Kupambana na Rushwa Takukuru kuwatafuta watumishi wote waliohusika kwenye udanganyifu popote walipo ili warejesha fedha walizojikopesha bila taratibu na kujibu tuhuma zao.  <topic>: KITAIFA 